พระราชกฤษฎีกา
พระราชกฤษฎีกา
จัดตั้งคณะสังคมสงเคราะห์ศาสตร์
ในมหาวิทยาลัยธรรมศาสตร์ (ฉบับที่ ๒)
พ.ศ. ๒๕๐๘
 

ภูมิพลอดุลยเดช ป.ร.
ให้ไว้ ณ วันที่ ๒๒ ตุลาคม พ.ศ. ๒๕๐๘
เป็นปีที่ ๒๐ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมพระราชกฤษฎีกาว่าด้วยการจัดตั้งคณะสังคมสงเคราะห์ศาสตร์
ในมหาวิทยาลัยธรรมศาสตร์

อาศัยอำนาจตามความใน ๕. ของมาตรา ๔๓ และมาตรา
๔๘ แห่งพระราชบัญญัติมหาวิทยาลัยธรรมศาสตร์
พ.ศ. ๒๔๙๕ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกาจัดตั้งคณะสังคมสงเคราะห์ศาสตร์
ในมหาวิทยาลัยธรรมศาสตร์ (ฉบับที่ ๒) พ.ศ. ๒๕๐๘

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้เพิ่มความต่อไปนี้เป็น ๓. ของมาตรา ๔
แห่งพระราชกฤษฎีกาจัดตั้งคณะสังคมสงเคราะห์ศาสตร์ ในมหาวิทยาลัยธรรมศาสตร์ พ.ศ.
๒๔๙๗
๓. ผู้ได้ปริญญาตรี ในแผนกสังคมวิทยาและมานุษยวิทยา
เรียกว่า สังคมวิทยาและมานุษยวิทยาบัณฑิต ใช้อักษรย่อว่า สม.บ.
ผู้ได้ปริญญาโทหรือปริญญาเอกในแผนกนี้ เรียกว่า
สังคมวิทยาและมานุษยวิทยามหาบัณฑิต หรือ สังคมวิทยาและมานุษยวิทยาดุษฎีบัณฑิต และให้ใช้อักษรย่อว่า
สม.ม. หรือ สม.ด. แล้วแต่กรณี

มาตรา ๔ ให้ยกเลิกความในมาตรา ๕
แห่งพระราชกฤษฎีกาจัดตั้งคณะสังคมสงเคราะห์ศาสตร์ ในมหาวิทยาลัยธรรมศาสตร์ พ.ศ.
๒๔๙๗ และให้ใช้ความต่อไปนี้แทน
มาตรา ๕
ครุยวิทยฐานะสำหรับปริญญาบัณฑิตของคณะสังคมสงเคราะห์ศาสตร์มีดังนี้
ชั้นปริญญาตรี ครุยทำด้วยผ้า แพร
หรือเสิร์จสีดำ เย็บเป็นเสื้อคลุมยาวเหนือข้อเท้าพอประมาณ หลังจีบ แขนกว้าง
ยาวตกข้อศอก มีพาดบ่าซ้ายทำด้วยแพร เสิร์จ หรือกำมะหยี่สีเลือดหมูสำหรับแผนกสังคมสงเคราะห์ศาสตร์
สีเม็ดมะปราง สำหรับแผนกวารสารศาสตร์ และสีชมพูสำหรับแผนกสังคมวิทยาและมานุษยวิทยา
ประกอบด้วยวงกลมผ่าศูนย์กลาง ๗ เซนติเมตร บนวงกลมมีตราธรรมจักร
ทำด้วยโลหะสีทองขอบลงยาสีแดง ตอนล่างมีอักษรย่อ ม.ธ. ลงยาสีน้ำเงิน
ตรงกลางมีพานรัฐธรรมนูญสีทอง ด้านหน้าของพาดบ่ายาวตามลำตัวประมาณ ๕๕ เซนติเมตร
มีแถบสีขาวทำด้วยไหมพรมหรือขนสัตว์ที่ปลายพาดบ่ากว้าง ๑๐ เซนติเมตร ยาว ๑๕ เซนติเมตร
หนึ่งแถบ ด้านหลังมีจีบยาวไปตามลำตัว ๕๐ เซนติเมตร มีแถบที่ปลายพาดบ่าเช่นเดียวกับด้านหน้าหนึ่งแถบ
ประกอบด้วยหมวกแผ่นสี่เหลี่ยมด้านเท่ามุมตัดสีดำทำด้วยผ้าแพร หรือเสิร์จ มีพู่ห้อย
สีเลือดหมูสำหรับแผนกสังคมสงเคราะห์ศาสตร์ สีเม็ดมะปรางสำหรับแผนกวารสารศาสตร์
และสีชมพูสำหรับแผนกสังคมวิทยาและมานุษยวิทยา
ชั้นปริญญาโท เช่นเดียวกับชั้นปริญญาตรี
แต่มีแถบบนพาดบ่าเพิ่มขึ้นอีกด้านละหนึ่งแถบ สูงจากแถบเดิม ๕ เซนติเมตร
ชั้นปริญญาเอก เช่นเดียวกับชั้นปริญญาโท
แต่มีแถบบนพาดบ่าเพิ่มขึ้นอีกด้านละหนึ่งแถบ สูงจากแถบบน ๕ เซนติเมตร


ผู้รับสนองพระบรมราชโองการ
จอมพล ถนอม
กิตติขจร
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้ปรับปรุงขยายการศึกษาในคณะสังคมสงเคราะห์ศาสตร์ มหาวิทยาลัยธรรมศาสตร์
โดยเพิ่มแผนกสังคมวิทยาและมานุษยวิทยาขึ้นอีกแผนกหนึ่ง แต่ปัจจุบันนี้การเรียกชื่อปริญญา
การใช้อักษรย่อสำหรับปริญญา และครุยวิทยฐานะของคณะสังคมสงเคราะห์ศาสตร์คงกำหนดไว้สำหรับผู้สำเร็จปริญญาแผนกสังคมสงเคราะห์ศาสตร์และแผนกวารสารศาสตร์เท่านั้น
ในเมื่อเพิ่มแผนกสังคมวิทยาและมานุษยวิทยาขึ้นแล้ว จึงสมควรกำหนดชื่อปริญญา อักษรย่อปริญญา
และครุยวิทยฐานะสำหรับผู้สำเร็จปริญญาแผนกสังคมวิทยาและมานุษยวิทยาขึ้นไว้ด้วย


















วิชชุตา/ผู้จัดทำ
๒๐ มกราคม ๒๕๕๔

นฤตยา/ผู้ตรวจ
๒๓ พฤษภาคม ๒๕๕๔


















































[๑] ราชกิจจานุเบกษา
เล่ม ๘๒/ตอนที่ ๙๔/หน้า ๓๖/๑ พฤศจิกายน ๒๕๐๘